PREDKLADACIA SPRÁVA

V rámci prípravy Ozbrojených síl Slovenskej republiky na obranu suverenity štátu a zabezpečenia jeho medzinárodných záväzkov v oblasti obrany a bezpečnosti zohráva významnú úlohu aktívna účasť ich príslušníkov na rozvoji medzinárodnej vojenskej spolupráce.  

Oblasť medzinárodnej vojenskej spolupráce sa realizuje predovšetkým v rámci prístupového procesu do NATO a v rámci bilaterálnej spolupráce. Vyplýva z úloh stanovených v Národnom programe prípravy na členstvo v NATO (NP PRENAME)  a je zameraná najmä na plnenie partnerských cieľov a dosahovanie celkovej interoperability Ozbrojených síl Slovenskej republiky s krajinami NATO. Realizuje sa najmä prostredníctvom Individuálneho partnerského programu a programov bilaterálnej spolupráce. 

Medzinárodná vojenská spolupráca je zameraná predovšetkým na rast pripravenosti jednotiek Ozbrojených síl Slovenskej republiky spoločne pôsobiť v rámci mnohonárodných mierových operácií  s jednotkami členských krajín NATO. Významne k tomu prispieva nielen účasť na spoločných cvičeniach ozbrojených síl NATO a partnerských krajín a na ďalších výcvikových aktivitách v rámci programu PzM, ale i bilaterálna vojenská spolupráca. 

Na  základe   dvojstranných   plánov  sa  realizuje spolupráca s dvadsiatimi ôsmymi krajinami. Bilaterálne plány sa uzatvorili so všetkými štátmi NATO (okrem Islandu a Luxemburska) a s partnerskými krajinami (Rakúskou republikou, Rumunskom, Slovinskou republikou, Ukrajinou, Bulharskou republikou, Chorvátskou republikou, Ruskou federáciou, Estónskou republikou, Lotyšskou republikou, Litovskou republikou a Izraelom). S mnohými ďalšími  krajinami  sú uzatvorené  zmluvy a  spolupráca sa rozvíja na ad-hoc základe. Už tradične na vysokej úrovni sa spolupracuje s ozbrojenými silami členských štátov NATO, najmä  so Spojenými štátmi americkými, Spojeného kráľovstva Veľkej Británie a Severného Írska,  Francúzskej republiky, Spolkovej republiky Nemecko, Belgického  kráľovstva, Holandského kráľovstva a Kanady. Rovnako veľmi úspešne pokračuje spolupráca s ozbrojenými silami susedných krajín, najmä s Českou republikou, Poľskou republikou, Maďarskou republikou a  Rakúskou  republikou.

Spoločný výcvik a cvičenia na bilaterálnej úrovni potvrdili zvyšujúci sa záujem partnerov o tento typ spolupráce. Uvedené aktivity prispeli k výmene skúseností z metodiky plánovania výcviku a prípravy veliteľov a štábov, k oboznámeniu sa s výcvikovými programami a s organizáciou výcviku v poľných podmienkach. Z hľadiska plnenia požiadaviek interoperability Ozbrojených síl Slovenskej republiky je nezanedbateľné zvýšenie schopnosti spoločného plnenia úloh, ako aj možnosť porovnať vycvičenosť našich jednotiek a štábov s ostatnými partnermi. V neposlednej miere  uvedené aktivity prispievajú aj k nadviazaniu a prehĺbeniu osobných kontaktov medzi veliteľmi a príslušníkmi útvarov a jednotiek. Roku 2003 sa bilaterálna spolupráca rozšíri o zriadenie výcvikového strediska pri Vojenskej akadémii v Liptovskom Mikuláši zameraného na výcvik mladých dôstojníkov z krajín PzM.
 
Cvičenia, ktoré organizujú vojenské veliteľstvá NATO v rámci programu PzM, sa zameriavajú najmä na zdokonalenie výcviku štábov mnohonárodných síl, ich velenia a na integrovanie štábnych dôstojníkov národných armád do mnohonárodných štábov. Cvičenia výraznou mierou prispievajú k výmene vojenských informácií, k získavaniu potrebných poznatkov a k formovaniu praktických schopností  dôstojníkov  štábov a jednotiek Ozbrojených síl Slovenskej republiky v plánovaní a riadení operácií a bojovej činnosti. Zároveň sa prehlbuje vzájomná dôvera medzi štátmi a  posilňuje sa stabilita v Európe. 

Súčasťou medzinárodnej vojenskej spolupráce sú vystúpenia a ukážky letectva Ozbrojených síl Slovenskej republiky na leteckých dňoch, na ktorých sa okrem praktického výcviku našich pilotov zároveň demonštruje naša pilotná škola a pripravenosť techniky a technického personálu na pôsobenie v medzinárodných podmienkach. 
   	
Vláde Slovenskej republiky rozhoduje podľa čl. 119 písm. o) Ústavy Slovenskej republiky o vyslaní ozbrojených síl mimo územia Slovenskej republiky o. i. za účelom vojenských cvičení, o súhlase s prítomnosťou zahraničných ozbrojených síl na území Slovenskej republiky za účelom vojenských cvičení; rozhoduje aj o súhlase s prechodom zahraničných ozbrojených síl cez územie Slovenskej republiky.

Vojenské výcvikové aktivity na rok 2003 sa predkladajú v predloženom materiáli v nasledujúcej štruktúre:

-	vojenské aktivity v rámci bilaterálnej spolupráce, s rozdelením na aktivity medzi Ozbrojenými silami Slovenskej republiky  a ozbrojenými  silami  štátov  NATO  a  na  aktivity  medzi  Ozbrojenými silami Slovenskej republiky  a  ozbrojenými silami ostatných krajín,

-	multilaterálne vojenské cvičenia vykonávané v rámci programu PzM,

-	letecké dni.

Materiál je pripravený v zmysle zákona 321/2002 Z. z. o ozbrojených silách. Pokiaľ pri niektorých aktivitách nie sú všetky údaje v zmysle tohto zákona uvedené ide o aktivitu, pri ktorej sa tieto údaje nevyžadujú, resp. ide o termín aktivity, ktorý sa upresní dodatočne.  

Vykonanie vojenských cvičení uvedených v predkladanom materiáli nebude mať dodatočný vplyv na štátny rozpočet Slovenskej republiky. Náklady spojené s vysielaním príslušníkov a jednotiek Ozbrojených síl Slovenskej republiky na cvičenia do zahraničia a s pobytom príslušníkov jednotiek ozbrojených síl iných štátov na území Slovenskej republiky v roku 2003 sa budú hradiť z rozpočtu Ministerstva obrany Slovenskej republiky a v súhrne sú porovnateľné s nákladmi na cvičenia, ktoré sa uskutočnili  v roku 2002.

Zastúpenie ozbrojených síl Slovenskej republiky pri NATO predstavuje jeden zo základných článkov prehlbovania vzťahov medzi SR a NATO a je základným výkonným prvkom Generálneho štábu ozbrojených síl Slovenskej republiky pri realizácii vojenskej politiky SR pri Aliancii a jej veliteľstvách. V zmysle zákona č. 321/2002 vláda SR pri riadení ozbrojených síl rozhoduje okrem iného o úradoch ozbrojených síl a o celkových početných stavoch vojakov a zamestnancov v súlade s potrebami SR a jej medzinárodnými záväzkami. Zastúpenie ozbrojených síl Slovenskej republiky pri NATO sa buduje ako súčasť Stálej delegácie SR pri NATO. Personálne a finančné zabezpečenie činnosti Úradu vojenského predstaviteľa a Kontaktného tímu pri Hlavnom veliteľstve spojeneckých síl v Európe je zabezpečené Programovým plánom rezortu ministerstva obrany na roky 2003 - 2008.